钦定古今图书集成/明伦汇编/官常典/第535卷 > 汪兴祖
## 钦定古今图书集成/明伦汇编/官常典/第535卷 > 汪兴祖

按《明外史张德胜传》：“兴祖，巢人，本姓汪氏。从德胜为
张。既嗣职，从破安庆，克江州，拔蕲黄，取南昌。祝宗、康
泰既降而叛，兴祖从徐达击定之。从援安丰，大败吴
师。鄱阳之战，与廖永忠等以六舟深入，又邀击友谅
于泾江口，功最，擢湖广行省参政。从平武昌，还克庐
州，分兵略刘家港，薄通州而还。进大都督府佥事。从”
达取淮东，下浙西，进同知大都督府事。从大军北征，
别将卫军由徐州取山东，克沂、青。东平。守将遁，追至
东阿，降其参政陈璧及所部五万馀人。孔子五十六
世孙衍圣公希学率曲阜知县希举、邹县主簿孟思
谅等迎谒于军门。兴祖礼之。兖东州县闻风皆下，遂
取济宁，守之，又克济南。洪武元年以都督兼右率府
使，从攻乐安，克汴梁、河、洛，还守济宁。与大将军会师
德州，克长芦、直沽。率舟师并河进，遂克元都。徇下永
平，西取大同，将三卫卒守之。再败元兵，斩获无算。时
德胜子宣已长，命为宣武卫指挥同知。而兴祖复姓
为汪。进克武、朔二州，获元知院马广等。命为晋王武
傅，兼山西行都督府佥事。三年冬封东胜侯，禄千五
百石。以过夺诰券，谪居海南。旋召还，令以都督从征
自效。四年充《征卤》副将军，与前将军傅友德合兵伐
蜀，克阶、文。乘胜至五里关。蜀平章丁世真据险以拒，
兴祖跃马直前，中飞石死。蜀平，诏都督。兴祖没于王
事，优赏其子，授原封侯爵，予世券。兴祖子幼，命与宣
同居。以疾卒，爵除。福王时，追谥“兴祖武愍。”